Rehabilitering, Nordagutu - seksjon - Sykehuset Telemark
Seksjon for rehabilitering, Nordagutu driver spesialisert rehabilitering for ulike pasientgrupper. Virksomheten har 28 døgnplasser for høyintensiv trening og livsstilsendring samt et poliklinisk tilbud for pasienter med sykelig overvekt, inklusiv søvn- og testpoliklinikk.
Tilbudene gjelder der lokalt tilbud ikke har ført frem eller er tilstrekkelig.
Vi har også etablert treningstilbudet "Pusterom".
Se mer detaljert informasjon om de enkelte tilbudene under avsnittet Behandling.
Sykelig overvekt – poliklinikk
Det polikliniske tilbudet er et tverrfaglig behandlingstilbud til pasienter med sykelig overvekt, som ønsker livsstilsendring og varig vektreduksjon eller vektstabilisering. Fokuset er endringsprosessen, og de fysiske og psykiske aspekter ved livsstilsendring. Det krever en kontinuerlig bevisstgjøring og et eierskap til egen prosess.
Tilbudet er for personer med sykelig overvekt, KMI over 40 eller KMI over 35, med følgesykdommer (diabetes mellitus, hypertensjon, søvnapné, hjerte- karsykdommer, metabolsk syndrom eller belastningsrelaterte skjelettsmerter).
Pusterom - poliklinikk
Pusterom tilbyr fysisk aktivitet til personer som har, eller har hatt, kreftsykdom. Du trenger henvisning fra lege.
Før du begynner blir du invitert til en startsamtale med fysioterapeut. Sammen blir dere enige om hvilke tilbud som passer best for deg, trening i gruppe eller individuelt.
Rehabilitering, Nordagutu – seksjon
Trening som medisin - døgnopphold
Tilbud om døgnbasert treningsbehandling gis til deg som trenger kunnskapsbasert, intensiv og spesialisert treningsbehandling for å redusere symptomer og risiko for alvorlig sykdom. Dette gjøres ved å forbedre den fysiske kapasiteten, funksjonsnivå og øke livskvalitet.
Behandlingen tar utgangspunkt i trening som medisin.
Tilbudet er tidsavgrenset inntil 4 uker, siden hensikten er at du på sikt kan fortsette med trening i primærhelsetjenesten eller på treningssenter.